[{"text_idx": "#000003", "text": "Gofynodd y curadur Rhys Aneurin i mi ddewis fy hoff glawr record Cymraeg er mwyn cyfrannu at yr arddangosfa. Gallwn i wedi dewis sawl clawr ond dw i wedi bod yn gwrando ar albwm-mini Pop Negatif Wastad lot yn ddiweddar ac mae\u2019n teimlo yn amserol ac yn briodol rhywsut."}, {"text_idx": "#000007", "text": "Bydd gwylwyr Fideo 9 yn nabod fy newis, albwm mini gan Pop Negatif Wastad sydd yn gyfuniad o gerddoriaeth \u2018diwydiannol\u2019 dywyll a house. Yr unig ffyrdd i glywed yr albwm bellach ydy\u2019r finyl 12\u2032\u2032, YouTube a blogiau MP3. Gareth Potter ac Esyllt Anwyl Lord oedd y cerddorion a Gorwel Owen y cynhyrchydd."}, {"text_idx": "#000008", "text": "Dathliad o bosibiliadau pop a chelf yw\u2019r record hon \u2013 trwy\u2019r geiriau, y gerddoriaeth a\u2019r dyluniad. Mae elfen o ddirgel i\u2019r clawr dwyochrog gan Lord: ffotograffiaeth o ddynes ifanc yn edrych at record tra bod hen ddyn yn gwneud swigod. Mae\u2019n edrych fel ffansin, prosiect DIY."}, {"text_idx": "#000009", "text": "Ar y pryd roedd Margaret Thatcher mewn grym ac roedd artistiaid fel Pop Negatif Wastad yn swnio ac yn edrych yn heriol. Dw i\u2019n credu bod arloesedd cerddorol a chelfyddydol yn cyfleu pwynt gwleidyddol. Os ydy artistiaid yn mynd yn o\u0302l yn rhy bell maent yn dweud wrth bobl ifanc bod yr amseroedd gorau wedi mynd. Mae eisiau dangos bod cerddoriaeth newydd, celf newydd, Cymru newydd a byd newydd yn bosibl. Y peth sydd angen ei ailddarganfod ydy\u2019r agwedd flaengar yna."}, {"text_idx": "#000010", "text": "Felly dw i\u2019n tueddu osgoi pethau hynafol o\u2019r 60au pan dw i\u2019n troelli. Dw i\u2019n chwarae Dau Cefn, Casi Wyn, Gwenno ac ati \u2013 a Pop Negatif Wastad. Mewn digwyddiad yng Nghaerdydd yn ddiweddar daeth rhywun adnabyddus o\u2019r Sefydliad Cymraeg i mi er mwyn cwyno am fy mod i\u2019n chwarae \u2018Iawn\u2019, fy hoff drac yma. Er bod y record yn 25 mlynedd oed, roedd hi\u2019n rhy electronig a rhy ddyfodolaidd iddo fe."}, {"text_idx": "#000013", "text": "Mae Adam Walton wedi cwrdd a\u0302 llawer iawn o fandiau dros y blynyddoedd. Dw i wedi bod yn pori ei chasgliad o luniau ar Flickr."}, {"text_idx": "#000017", "text": "Bu Gorwel Owen yn gyfrifol am rhai o\u2019r recordiau mwya\u2019 gwefreiddiol i ddod allan o Gymru yn ystod yr 80au, y 90au a\u2019r 00au. Mae wedi cynhyrchu a chwarae ar glasuron fel \u2018Mwng\u2019 (Super Furry Animals), albyms Gorkys Zygotic Mynci, ac ar gyfer y grwpiau electroneg Eirin Peryglus a Plant Bach Ofnus. Fo oedd yn gyfrifol am redeg Recordiau Ofn, a rhyddhaodd recordiau gan Datblygu ymysg eraill. Yn fwy diweddar mae wedi bod yn recordio gyda\u2019i bartner Fiona Owen (gynt o Eirin Peryglus), ac yn creu gwaith arbrofol fel yr osodiad sonig Triawd I."}, {"text_idx": "#000018", "text": "Pryd ddechreuodd Recordiau Ofn, a pham?"}, {"text_idx": "#000019", "text": "Tua 1984. Roedd y label yn ffordd o ryddhau stwff o\u2019dd neb arall yn debygol o ryddhau ar y pryd. Canol yr wythdegau roedd lot o bobol yn rhyddhau stwff diddorol ar gase\u0301t ac yn osgoi gorfod meddwl am bethau tu fewn i gyffiniau mainstream."}, {"text_idx": "#000020", "text": "Sut fath o stiwdio oedd Stiwdio Ofn yn y dyddiau cynnar? A be am rw\u0302an?"}, {"text_idx": "#000021", "text": "Yn y cychwyn o\u2019dd y stiwdio jyst yn ffordd o arbrofi hefo synau. Efo\u2019r math o fiwsig oeddwn i\u2019n ei wneud, doedd o ddim yn gwneud sens mynd i stiwdio oedd yn bwrpasol ar gyfer recordio bands ayyb, felly nes i jyst prynu \u2018chydig o betha syml. Nath pobol eraill ofyn i mi eu recordio nhw, ac felly ohonom ni\u2019n gallu ychwanegu at, a gwella\u2019r offer mewn amser."}, {"text_idx": "#000022", "text": "Dwi dal yn meddwl bod \u2018limitations\u2019 offer weithiau yn medru bod yn gyfle. Roedd lot o stwff cynnar Ffa Coffi Pawb, er enghraifft, yn stretsio\u2019r technoleg i\u2019r eithaf, ac roedd hyn yn ffordd cyffroes o weithio. Rwan, dwi\u2019n dechra defnyddio offer digidol yn fwy, sydd hefo manteision, ond yn gallu gohirio penderfyniadau! Dwi\u2019n gobeithio gallu arbrofi mwy efo recordio tu allan i\u2019r sefyllfa stiwdio \u2013 rw\u0302an bod y dechnoleg wedi gwella. A bod petha\u2019n llai."}, {"text_idx": "#000023", "text": "Yn yr wythdegau/nawdegau cynnar roeddet ti\u2019n gysylltiedig a\u0302 dau fand yn enwedig, sef Eirin Peryglus a Plant Bach Ofnus. Pwy oedd dy ddylanwadau di? O Gymru a thu hwnt."}, {"text_idx": "#000024", "text": "Dechra\u2019r wythdegau o\u2019dd na scene annibynnol eithaf iach. Dwi\u2019m yn siw\u0302r am ddylanwadau, ond oeddwn i\u2019n meddwl fy mod i\u2019n gwrando reit eang ar y pryd \u2013 lot o betha o Ewrop, fel Einsturzende Neubauten, o Lloegr, fel Cabaret Voltaire \u2013 yn gyffredinol, pobol o\u2019dd yn trio cyfuno arbrofi efo technoleg/synau, ond mewn cyd-destyn pop yn yr ystyr eang (beth bynnag ydi hynna)."}, {"text_idx": "#000025", "text": "Wedyn dechra gwrando ar fwy o betha \u2013 minimalism Americanaidd, music concrete, ayyb. a darllen lot o Cage! Mae lot o\u2019r dylanwadau arnaf wedi bod drwy\u2019r bobol dwi di bod digon lwcus i weithio hefo \u2013 trwy eu gwaith eu hunain, a hefyd drwy cyflwyno fi i lot o betha. Dwi\u2019n falch mod i\u2019n darganfod mwy o betha i wrando ar bron pob dydd."}, {"text_idx": "#000026", "text": "Fyswn i\u2019n disgrifio Eirin Peryglus fel synthpop, a Plant Bach Ofnus fel rhywbeth mwy leftfield/ experimental. Wrth wrando nol rw\u0302an, Plant Bach Ofnus sy\u2019n sefyll allan, yn enwedig stwff fel \u2018Isharmonig\u2019. Be wyt ti\u2019n meddwl am y cerddoriaeth \u2018ma rw\u0302an? Be sy\u2019n sefyll allan i ti?"}, {"text_idx": "#000028", "text": "Fe recordiodd Plant Bach Ofnus dau sesiwn ar gyfer sioe John Peel. Dwi\u2019n cofio torri lawr ar yr M6 ar y ffordd i\u2019r sesiwn gyntaf a meddwl fysa ni di colli\u2019r cyfle \u2013 nhw\u2019n ffonio diwrnod wedyn i ddweud wrthym i ddod lawr yr wythnos wedyn. Yr wythnos wedyn o\u2019dd na eira yn Sir Fo\u0302n ac felly fethon ni gyrraedd eto. Fe wnaethon nhw ofyn eto a\u2019r tro yma fe gyrhaeddom ni! O\u2019dd o reit od gweithio yn rhywle gwahanol, ond yn diddorol clywed sut oedd pobol arall yn recordio, a chael cyfle i ddefnyddio technoleg well, er mae perthynas fi a thechnoleg dal yn un eithaf cymhleth."}, {"text_idx": "#000030", "text": "Oeddem ni wedi gwneud \u2018chydig o gigs hefo\u2019n gilydd ac efo syniada tebyg yngly\u0302n a\u0302 miwsig, ond o heddiw mae\u2019n edrach fath bod ni\u2019n debyg yn bennaf am fod tu allan o beth bynnag o\u2019dd y \u2018mainstream\u2019 yng Nghymru. Es i lawr i Lanfaircaereinion fel \u2018ffan\u2019 pan oedden nhw\u2019n recordio Hwgrgrawthog, ac oeddwn i\u2019n edmygu\u2019r ffordd roedden nhw\u2019n gweithio mor gyflym yn y stiwdio. Nes i ofyn nhw gyfrannu at EP amlgyfranog (Dyma\u2019r Rysait) ac ar yr un pryd dechreuom ni recordio Wyau."}, {"text_idx": "#000031", "text": "Pa record Datblygu ydi dy ffefryn?"}, {"text_idx": "#000032", "text": "Pyst. Dwi\u2019n meddwl o\u2019dd o\u2019n un o\u2019r amgylchiada na pan ma popeth mewn rhyw fath o synchronicity. Ma David, wrth gwrs, yn uffernol o dalentog, o\u2019dd Pat yn dod a petha gwahanol i mewn, a hefyd oedd Wyn yn bwysig iawn o ran cynhyrchu. Eto, o\u2019dd y broses recordio yn gyflym iawn."}, {"text_idx": "#000035", "text": "Be ti\u2019n feddwl o\u2019r holl sylw mae David Edwards wedi cael yn y blynyddoedd diweddar? Mae\u2019n teimlo fel fod y diddordeb yn tyfu bob blwyddyn."}, {"text_idx": "#000036", "text": "Ma\u2019i gyfraniad o mor bwysig \u2013 dwi\u2019n falch bod mwy a mwy o bobol yn gwerthfawrogi hyn."}, {"text_idx": "#000037", "text": "Dros y degawd diwetha ti wedi cynhyrchu recordiau anhygoel fel Mwng a stwff Gorkys (a llwyth o rai eraill hefyd). Pa rai ydi dy ffefrynnau? Beth wyt ti mwya falch ohono? Oes \u2018na artistiaid ti\u2019n gweithio efo ar hyn o bryd?"}, {"text_idx": "#000038", "text": "Dwi newydd orffen LP Euros (Childs) sydd allan nawr. Roeddwn i a Fiona yn bwriadu dechra recordio ail albwm ond nes i dislocatio fy mys canol jyst cyn dolig! \u2013 er bod ni\u2019n debygol o iwsio mwy o electroneg tro yma \u2013 doedden ni ddim isio gwneud albym hollol electroneg. Dwi\u2019n mwynhau rhan fwyaf o\u2019r recordiau dwi wedi gweithio ar am wahanol resymau, ac yn falch iawn mod i wedi cael y cyfle i weithio arnynt. Dwi dal yn anghyffyrddus o\u2019r term \u2018wedi cynhyrchu\u2019 achos dwi\u2019n gobeithio mod i jyst yn helpu pobol neud records."}, {"text_idx": "#000040", "text": "Dwi\u2019m yn cofio! \u2013 ond debyg roeddem ni\u2019n gwneud yr un gigs. Oeddwn i\u2019n ffan o Traddodiad Ofnus cynnar, a hefyd yn nabod Esyllt trwy Crisialau Plastig. Na\u2019th llwybrau cerddorol ni groesi am ychydig."}, {"text_idx": "#000041", "text": "Fe ymddangosodd y cyfweliad hwn yn wreiddiol yn ffansin Trosi/Translate (RIP) no\u0302l yn 2006. Dwi wedi golygu/dileu rhai darnau er mwyn helpu strwythyr a llif yr erthygl i\u2019r rheini sy\u2019n darllen yn 2010."}, {"text_idx": "#000043", "text": "Chwoant yn cyhoeddi amserlen llawn ar gyfer gw\u0302yl Cymru-Llydaw yng Nghaerdydd"}, {"text_idx": "#000049", "text": "Pang! Antur cerddoriaeth Gruff Rhys"}, {"text_idx": "#000053", "text": "Dinas y digwyddiadau - dinas di enaid"}]